Ippubblikati ritratti tal-kuntistabbli tal-pulizija li weġġa’ ħafif u ngħata l-kura fl-isptar meta allegatament David John Calleja ta’ 30 sena minn Ta’ Xbiex gidmu f’idejh waqt li kien qed jittieħed l-għassa f’karozza tal-pulizija. Il-kaz seħħ is-Sibt filgħaxija f’Tas-Sliema meta żewġ pulizija fuq ir-ronda waqfu lil Calleja għax kien qed isuq b’mod perikoluż. Ir-ritratti  kienu ppubblikati fuq il-profil ta’ Facebook tal-Ispettur Sandro Camilleri li qed jieħu ħsieb it-twaqqif tal-Police Officer’s Union fi ħdan il-GWU. Fil-messaġġ tiegħu huwa ħeġġeġ lil Pulizija oħrajn biex iqumu fuq saqajhom qabel ikunu tard wisq waqt li saħaq fuq l-għaqda fil-korp biex jibdew jiġġieldu għad-drittijiet tagħhom  la darba tidħol fis-seħħ il-liġi li tagħti d-dritt lill-pulizija biex jissieħbu f’union tal-għażla tagħhom. Ir-ritratti juru l-gidma li sofra l-Pulizija fl-inċident li seħħ wara li r-ragel intalab jagħmel it-test tal-breathelyser fuq il-post iżda baqa’ jirrifjuta u  beda jinsolenta u jhedded surġent tal-pulizija. Hawnhekk is-sewwieq iddaħħal fil-karozza tal-pulizija u skont il-pulizija huwa prova jiftaħ il-bieba biex joħroġ u beda anke jagħti bis-sieq lix-xufier u jħabbat rasu mal-ħġieġ. Il-pulizija qalet li huwa gidem wieħed mit-tliet kuntistabbli li kienu qed jeskortawh. Fil-Qorti David John Calleja kien mixli fost oħrajn li ħebb u kkaġuna grieħi lil diversi membri tal-Korp tal-Pulizija. L-akkużat li jaħdem bħala konsulent finanzjarju wieġeb li mhux ħati. Fil-qorti l-avukati tiegħu qal li l-incident seħħ ftit ħin wara li l-akkużat kien għadu kif temm relazzjoni ma’ omm t-tarbija tiegħu. Min-naħa tagħha l-Prosekuzzjoni qalet li l-akkużat kiser imnieħru għax ħabat mat-tieqa tal-karozza biex jipprova jaħrab. Calleja ngħata l-libertà proviżorja b’garanzija personali ta’ €10,000.